Volcher Coiter

Volcher Coiter, myös Coyter tai Koyter (1534 Groningen, Alankomaat – 2. kesäkuuta 1576 Brienne-le-Château) oli alankomaalainen tiedemies, joka tutki eläinten anatomiaa ja perusti vertailevan osteologian tutkimushaaran.

Coiter opiskeli Italiassa ja Ranskassa aikansa kuuluisien opettajien, muun muassa Ulysses Aldrovandin, Gabriele Falloppion, Bartolomeo Eustachin ja Guillaume Rondeletin johdolla. Vuonna 1569 Coiter nimitettiin Nürnbergin kaupunginlääkäriksi. Hän osallistui kenttälääkärinä Ranskaa vastaan käytyyn sotaan Johann Kasimirin joukoissa, ja kuoli Champagnessa armeijan vetäytymisvaiheessa.

Coiter suoritti 1570-luvulla kokeita kananpojilla. Hän seurasi päivittäin kanan alkion kehitystä munassa, ja kuvasi tarkasti munahampaan ja alkiolevyn rakenteen, sekä koko alkionkehityksen prosessin. Tutkimus oli aikanaan vallankumouksellinen, koska Coiter kuvaili vain sen, minkä omin silmin näki, eikä antanut Aristoteleen ajoilta periytyvien ennakkoluulojen sokaista itseään.

Coiterin julkaisuja ovat Externarum et Internarum Principalium Humani Corporis Partium Tabulae (1573) ja De Avium Sceletis et Praecipius Musculis (1575). Hän luokitteli linnut niiden muodon ja ruumiinrakenteen mukaan, ja kehitti varhaisen kaksijakoisen luokittelun. Coiter kuvasi ensimmäisenä aivokalvontulehduksen.

 Lähteet 
 Birkhead, Tim 2009: Lintujen viisaus. Lintutieteen kuvitettu historia. - readme.fi, Gummerus, Jyväskylä. 

Luokka:Alankomaalaiset tieteilijät
Luokka:Alankomaalaiset ornitologit
Luokka:Vuonna 1534 syntyneet
Luokka:Vuonna 1576 kuolleet